Die Gereformeerde kerk Randburg-Oos was ’n kortstondige gemeente van die Gereformeerde Kerke in Suid-Afrika wat in 1976 van Randburg afgestig het, maar op 13 April 2003 ontbind het om weer deel van die moedergemeente te word. Dit was nadat Johannesburg-Melville aan die einde van die vorige jaar by Randburg-Oos ingelyf is. Die gemeente is in Mei 1976 afgestig, maar die band tussen moeder en dogter het altyd heg gebly, want in die hele 27 jaar lange bestaan van Randburg-Oos het dié gemeente altyd gebruik gemaak van Randburg se kerkgebou op die hoek van Main- en Hilltopstraat, Bordeaux. Die gemeentes se bedieningsgebied was groot en het met die afstigting van Randburg-Oos snelontwikkelende stadsgebiede soos Sandton, Blairgowrie, Ferndale en Witkoppen ingesluit. Die twee gemeentes het in Januarie 1997 hul gesamentlike eiendom verkoop en tydelik in ’n skoolgebou bymekaargekom. In Augustus daardie jaar het hulle saam die nuwe gemeentesentrum in Derdeweg, Northwold, betrek. Vyf jaar voor die gemeentes een geword het, het Randburg-Oos 322 belydende lidmate en 63 dooplidmate gehad en Randburg onderskeidelik 496 en 140, oftewel gesamentlik 818 en 203.